《绚绮堂为潘孺朗题》
明代·李之世

潘郎雅自爱閒居，世业先朝典石渠。红字镂牙悬秘检，綵毫抽牍写新书。

堂开绿野春相媚，思濯澄江锦不如。知是凤毛将振藻，青藜光照绮窗疏。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。